Initiativ fra Kongeriget Belgien, Kongeriget Spanien og Den Franske Republik med henblik på vedtagelse af Rådets afgørelse om ændring af artikel 40, stk. 1 og 7, i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser

(2001/C 285/03)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 32 og artikel 34, stk. 2, litra c),

under henvisning til initiativ fra Kongeriget Belgien, Kongeriget Spanien og Den Franske Republik,

under henvisning til udtalelse fra Europa-Parlamentet, og

ud fra følgende betragtninger:

(1) De bestemmelser i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser(1), der vedrører observation over grænserne, bør ændres og deres anvendelse udvides for at opnå bedre resultater i efterforskningen af kriminalsager, navnlig for så vidt angår handlinger i forbindelse med organiseret kriminalitet.

(2) Det Forenede Kongerige deltager i denne afgørelse i henhold til artikel 8, stk. 2, i Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne(2).

(3) Denne afgørelse er en videreudvikling af de gældende Schengen-regler, der er omfattet af artikel 1 i Rådets afgørelse af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(3) -

TRUFFET FØLGENDE AFGØRELSE:

Artikel 1

Artikel 40 i konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser ændres således:

1) Stk. 1, første afsnit, affattes således: "1. Hvis en medlemsstats politi som led i efterforskningen af en kriminalsag vedrørende en strafbar handling, som kan medføre udlevering, holder en person under observation på sit område, kan det fortsætte denne observation på den anden medlemsstats område, når denne har givet tilladelse hertil efter forinden at have modtaget en behørigt begrundet anmodning om gensidig retshjælp. Der kan knyttes betingelser til denne tilladelse."

2) Stk. 7 ændres således:

a) I femte led erstattes udtrykket "falskmøntneri" af "pengefalsk og forfalskning af betalingsmidler"

b) Følgende led tilføjes: "- Bedrageri begået af organiserede bander

- organiseret menneskesmugling

- hvidvaskning af penge fra organiseret kriminalitet

- ulovlig handel med nukleare og radioaktive materialer."

Artikel 2

1. Denne afgørelse er ikke bindende for Irland.

2. Denne afgørelse finder ikke anvendelse på Gibraltar.

3. Denne afgørelse finder kun anvendelse på Kanaløerne med forbehold af artikel 5, stk. 1, i Rådets afgørelse 2000/365/EF af 29. maj 2000.

Artikel 3

Denne afgørelse får virkning på dagen for offentliggørelsen i De Europæiske Fællesskabers Tidende.

Udfærdiget i ...

På Rådets vegne

...

Formand

(1) EFT L 239 af 22.9.2000, s. 19.

(2) EFT L 131 af 1.6.2000, s. 43.

(3) EFT L 176 af 10.7.1999, s. 31.